Sigida 13 Bana minnu bɛ mɔgɔ minɛ ka caya
A ca la mura ni murasɔgɔsɔgɔ ye banaw ye minnu bɛ nuji bɔli, sɔgɔsɔgɔ ni kankɔnɔdimi bila mɔgɔ la, ani farigan walima kolotugudadimi tuma dɔw la. A bɛ se ka kɔnɔbolimisɛnni bila kɛrɛnkɛrɛnnenya la denmisɛnniw na.
Mura walima murasɔgɔsɔgɔ ka teli ka ban u yɛrɛ ma, ka a sɔrɔ fura ma kɛ u la. Aw kana penisilini walina banakisɛfagalan wɛrɛ kɛ ka aw yɛrɛ furakɛ, barisa u jɔda tɛ yen, wa u bɛ se ka aw bana. Banamadafura i n’a fɔ asipirini, olu bɛ fari suma ani ka kungolodimi ni faribɛɛdimi nɔgɔya.
Walasa ka mura ni sɔgɔsɔgɔ furakɛ, aw ye sɛbɛn ɲɛ nataw lajɛ.
Aw ye aw janto nin na: Aw kana banakisɛfagalan fansi di den muratɔ gansan ma walima ka a pikiri kɛ a la. U tɛ a tigi furakɛ wa u bɛ se ka laban ka a bana.
Ni mura walima murasɔgɔsɔgɔ tɛmɛna tile 8 kan, farigan ni sɔgɔsɔgɔ karima bɛ a senkɔrɔ, ani ni banabagatɔ disi bɛ a dimi, aw ka kan ka fogonfogonlabana walima sinkɔrɔkɛrɛdimi sɛgɛsɛgɛli kɛ a la. Sinkɔrɔkɛrɛdimi ka jugu mɔgɔkɔrɔba ni sɔgɔsɔgɔnijɛtɔ ma; aw ye taa ni o tigiw ye dɔgɔtɔrɔso la. A tigi bɛ se ka furakɛ ni banakisɛfagalan ye. Ni a yɛlɛmana ka kɛ sinkɔrɔkɛrɛdimi ye mɔgɔkɔrɔba la, o ye farati belebeleba ye a ma i n’a fɔ fogonfogondimitɔ, mɔgɔ minnu bɛ u nɔ na tuma bɛɛ ani sidabanakisɛtɔw. Sidabanakisɛtɔw bɛ se ka kotirimɔkizazɔli ta don o don walasa ka u yɛrɛ tanga sinkɔrɔkɛrɛdimi ni bana wɛrɛw ma (sɛbɛn ɲɛ Kotiri, Cotrimoxazole, TMP-SMX).
Ni mura ye mimi (kanɔnɔnadimi) bila mɔgɔ la, fura kɛrɛnkɛrɛnnen tɛ yen o kama, nka aw bɛ se ka jiwɔlɔkɔlen kɛ aw kan kɔnɔ ka tila ka a labɔ. O la, ni mimi balala ka aw minɛ, ka farigan kɛ a senkɔrɔ, o bɛ se ka juguya. O ka kan ka furakɛ ni fura kɛrɛnkɛrɛnnenw ye (sɛbɛn ɲɛ Kannabaganin taamasiɲɛw).
📖 Gafe kɔnɔkow
← Segin kɔfɛ | Taa ɲɛfɛ →
bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn